Stéphanie Surrugue

Stéphanie Marie Surrugue (født 3. februar 1977 i Hvidovre) er en dansk-fransk journalist og forfatter, der arbejder som international korrespondent for DR.

Karriere 
Surrugue har gået på Institut Sankt Joseph på Østerbro, inden hun blev sproglig student fra Greve Gymnasium (1995). Hun er uddannet inden for humaniora, fransk og journalistik ved Roskilde Universitetscenter og Institut Catholique de Paris. 

Hun var reportagejournalist og kulturskribent på dagbladet Politiken (2001-2011). Parallelt hermed har hun skrevet de anmelderroste bestsellere Det Store Bogtyveri (2005, med Lea Korsgaard) og Enegænger – portræt af en prins (2010) om prins Henrik. 

I 2011 kom hun til TV 2, hvor hun blev vært og redaktionschef på Kulturen på NEWS (2011-2014), der i 2012 blev hædret med TV-prisen for 'Årets Aktualitetsprogram', inden hun kom til morgenprogrammet GO' Morgen Danmark (2014-2015).

Hun er en fast del af radioprogrammet Sara og Monopolet (tidligere Mads og Monopolet) på DR's P4 (siden 2010) og har i flere år dækket Tour de France for Politiken og TV 2.  Har desuden skrevet klummer i flere ugeblade

I september 2015 skiftede hun til DR som korrespondent i USA. Her dækkede hun blandt andet præsidentvalget 2016, sammen med Johannes Langkilde. Ved Prix Radio 2017 blev et indslag, hvor hun afslørede for Trump-vælgere, at Donald Trump faktisk havde vundet præsidentvalget, kåret som ’Årets øjeblik 2017’.

1. februar 2017 flyttede hun til Paris for at blive DR's nye internationale korrespondent med base i Frankrig, og i 2021 vendte hun hjem til Danmark, hvor hun fortsat fungerer som international korrespondent. Surrugue er bl.a. vært på DR’s rejseserie Danskere i Verden, som i 2023 modtog Copenhagen Goodwill Ambassadors pris , og vært på DR's udenrigspodcast Stjerner og striber, som i 2022 modtog Prix Audio for Årets Nyheds- og Aktualitetsprogram.

Bibliografi 
Stéphanie Surrugue har skrevet følgende bøger:
 Turen går til EU (bidrag til bogen, 2002).
 Det store bogtyveri (sammen med Lea Korsgaard, 2005).
 Enegænger – portræt af en prins (2010).
 Paris. Vide Verden (bidrag til bogen, 2012).
 Ambassadøren fra Amerika (2015).
 JFK 100 (bidrag til bogen, 2017).

Hæder og priser 
 GWA Award 2023 (Copenhagen Goodwill Ambassadors) 
 Prix Audio: Årets Nyheds- og Aktualitetsprogram 
 Prix Radio: Årets radioøjeblik (2017, med DR P1).
 TV-prisen: Årets kvindelige tv-vært (2015).
 Ridder af Dannebrog (2014).
 TV-prisen: Årets kvindelige tv-vært (2014).
 TV-prisen: Årets tv-talent (2012).
 Politikens Høruppris (2010, for dækningen af jordskælvskatastrofen i Haiti med fotograf Peter Hove Olesen).
 De Berlingske Journalisters Pris (2005, for dækningen af milliontyverierne på Det Kongelige Bibliotek sammen med Lea Korsgaard).

Privatliv 
Stéphanie Surrugue er datter af den franske cykelrytter  og en dansk mor og er gennem sin far stærkt påvirket af fransk sprog og kultur. Hun er svigerinde til den danske cykelrytter Dan Frost. Privat danner hun par med journalisten Lasse Engelbrecht Jensen

Referencer 

Journalister fra Danmark
Journalister ved Politiken
Ansatte i DR
Ansatte ved TV 2
Personer i Kraks Blå Bog
Redaktører fra Danmark
Danskere i 2000-tallet
Riddere af Dannebrog
Foredragsholdere fra Danmark
Faglitterære forfattere fra Danmark
Kvindelige forfattere i det 21. århundrede